C 184/72
SK
Úradný vestník Európskej únie
25.5.2023
1.5.
EHSV podporuje povinnosť verejných inštitúcií včas viesť konzultácie so subjektmi pre rovnaké zaobchádzanie a zohľadniť ich odporúčania, ale odporúča, aby sa od členských štátov vyžadovalo podávanie správ o opatreniach prijatých v rámci spolupráce so subjektmi pre rovnaké zaobchádzanie a o výsledkoch týchto opatrení.
1.6.
EHSV sa domnieva, že zverenie mechanizmu dohľadu Európskej komisii zaručuje, že sa monitorovaniu bude venovať veľká pozornosť.
Na to, aby to bolo účinné, však žiada, aby sa zvážilo, či je možné skrátiť časový rámec na podávanie správ na tri roky namiesto piatich rokov navrhnutých v smerniciach.
1.7.
EHSV víta objasnenie, že prístupnosť pre všetkých si vyžaduje aj zameranie sa na požiadavky na prístupnosť pre osoby so zdravotným postihnutím, a zdôrazňuje, že prístupnosť môže byť aj otázkou prístupu k poradenstvu.
1.8.
EHSV sa domnieva, že je veľmi dôležité rešpektovať rozmanitosť vnútroštátnych právnych rámcov a postupov v oblasti nediskriminácie (vrátane skutočnosti, že mnohé členské štáty udelili subjektom pre rovnaké zaobchádzanie právomoci nad rámec minimálnych požiadaviek existujúcich smerníc o rovnosti) a zohľadniť rozdiely v spôsobe zapojenia sociálnych partnerov a organizácií občianskej spoločnosti do tohto procesu.
Návrhy by mali rešpektovať zásady subsidiarity a proporcionality a zároveň chrániť pred znižovaním existujúcich noriem ochrany obetí diskriminácie.
EHSV ďalej trvá na tom, že návrhy musia podporovať vedúcu úlohu sociálnych partnerov a organizácií občianskej spoločnosti pri vykonávaní vnútroštátnych rámcov v oblasti nediskriminácie a posilňovať existujúce postupy podpory sociálnych partnerov a organizácií občianskej spoločnosti zo strany subjektov pre rovnaké zaobchádzanie.
1.9.
EHSV uznáva, že pri uplatňovaní vyšetrovacích právomocí v súvislosti s konaniami v mene alebo na podporu obetí diskriminácie nesmú byť dotknuté právomoci a nezávislosť vyšetrovania, ktoré vedú súdy, tribunály a iné verejné monitorovacie orgány, ako sú inšpektoráty práce.
1.10.
EHSV žiada, aby sa sťažovateľom poskytla primeraná ochrana s cieľom zaručiť primerané odškodnenie za porušenie zákona, ktorého obeťou bol sťažovateľ, a aby sa zabezpečili sankcie pre páchateľov s cieľom zamerať sa na individuálny prístup k obetiam násilia alebo diskriminácie.
Sankcie, ktoré môžu zahŕňať vyplatenie náhrady za ujmu obeti, musia byť účinné, primerané a odrádzajúce a stanovené na národnej úrovni v súlade s vnútroštátnymi právnymi rámcami a postupmi (1).
1.11.
EHSV navrhuje, aby podporu osvetových kampaní o právach EÚ a rešpektovaní rozmanitosti rozvinula a financovala Európska komisia, aby ich na miestnej úrovni uskutočňovali národné subjekty pre rovnaké zaobchádzanie spolu s občianskou spoločnosťou a aby boli prispôsobené potrebám území.
Osobitnú pozornosť treba venovať najzraniteľnejším skupinám a mali by sa plánovať osobitné kampane zamerané na deti a mladých ľudí v škole od útleho veku.
1.12.
EHSV vyzýva na pravidelný zber a analýzu rozčlenených údajov s cieľom monitorovať nerovnosti a diskrimináciu vrátane viacnásobnej diskriminácie a zdôrazňuje význam systematického výskumu nerovností a diskriminácie, a to aj v spolupráci s organizovanou občianskou spoločnosťou a sociálnymi partnermi v otázkach súvisiacich s pracoviskom.
2.
Kontext stanoviska 2.1.
Subjekty pre rovnaké zaobchádzanie sú vnútroštátne verejné inštitúcie zriadené v celej Európe na podporu rovnakého zaobchádzania pre všetkých a na boj proti diskriminácii.
Ide o nezávislé organizácie, ktoré chránia obete diskriminácie a pomáhajú im, monitorujú otázky diskriminácie a podávajú o nich správy.
Zohrávajú zásadnú úlohu v štruktúre EÚ v oblasti nediskriminácie (2).
(1) (2)
Smernica Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (článok 17 Sankcie) (Ú. v.
EÚ L 303, 2.12.2000, s. 16).
Equinet.